Numeri 10 | Beibele Inthaneteng | Phetolelo ya Lefase le Lefsa
10 Jehofa a bolela le Moshe a re:
2 “Itirele diphalafala+ tše pedi tša silifera. O di rule gomme o di diriše ge o bokanya+ setšhaba le ge e le nako ya go hlomolla mešaša.
3 Ba di letše ka bobedi gomme setšhaba ka moka se be mojakong wa tente ya kopano ka nako yeo le dumelelanego ka yona.+
4 Ge e ba ba ka letša e tee feela, gona dikgošana tšeo e lego dihlogo tša ba dikete ba Isiraele le tšona di be moo ka nako yeo le dumelelanego le tšona ka yona.+
5 “Le di letšeng ka medumo ya go se swane, ke moka bao ba hlomilego mešaša ya bona ka bohlabela+ ba e hlomolle gomme ba tloge.
6 Le di letšeng ka lekga la bobedi ka medumo ya go se swane, ke moka bao ba hlomilego mešaša ka borwa+ ba e hlomolle gomme ba tloge. Ba di letše ka medumo ya go se swane nako e nngwe le e nngwe ge ba bangwe ba bona ba hlomolla mešaša gomme ba tloga.
7 “Ge go kgoboketšwa setšhaba, le letše+ diphalafala eupša e se be ka medumo ya go se swane.
8 Barwa ba Arone, e lego baperisita, ba letše diphalafala tšeo.+ Go letšwa ga tšona e be molao mo go lena go iša mehleng ya neng le neng mo melokong ya lena.
9 “Ge le ka lwa ntwa nageng ya lena le mogateledi yo a le hlakišago,+ gona le kwatše mokgoši wa ntwa ka diphalafala+ tšeo gomme Jehofa Modimo wa lena o tla le gopola ke moka a le phološa manabeng a lena.+
10 “Letšatšing la ge le thabile,+ dinakong tša lena tša menyanya+ le ge go thoma dikgwedi tša lena,+ le leletše dibego tša lena tša go fišwa+ le dihlabelo tša lena tša mohlakanelwa+ diphalafala; ge le di letša e be segopotšo pele ga Modimo wa lena. Ke nna Jehofa Modimo wa lena.”+
11 Bjale ka ngwaga wa bobedi, kgweding ya bobedi, letšatšing la masomepedi la kgwedi yeo,+ leru la tloga godimo ga taberenakele+ ya Bohlatse.
12 Bana ba Isiraele ba tloga lešokeng la Sinai ka mokgwa woo go bego go rulagantšwe gore ba tloge ka wona+ gomme ba sepela go fihlela leru le ema lešokeng la Parane.+
13 Ba hlomolla mešaša ya bona ka lekga la pele gomme ba tloga, e le ge ba latela taelo ya Jehofa yeo a ba neilego yona ka Moshe.+
14 Ka gona sekgao sa madira sa Juda seo se bopšago ke meloko e meraro sa tlogela madira a mangwe ka moka pele+ gomme Nahashone+ morwa wa Aminadaba a okametše madira a sona.
15 Madira a moloko wa bana ba Isakara a be a okametšwe ke Nethanele+ morwa wa Tsuari.
16 Madira a moloko wa bana ba Sebulone a be a okametšwe ke Eliaba morwa wa Helone.+
17 Taberenakele ya hlahlamollwa,+ gomme barwa ba Gerishone+ le barwa ba Merari+ e lego barwadi ba yona, ba tloga le yona.
18 Sekgao sa madira sa Rubeni+ seo se bopšago ke meloko e meraro sa tloga le madira a sona gomme Elitsuri+ morwa wa Shedeuri a okametše madira ao a sona.
19 Madira a moloko wa bana ba Simeone+ a be a okametšwe ke Shelumiele+ morwa wa Tsurishadai.
20 Madira a moloko wa bana ba Gada a be a okametšwe ke Eliasafa+ morwa wa Duele.
21 Bakohathe bao e bego e le barwadi ba dilo tše kgethwa tša sekgethweng+ ba tloga, ka ge bale ba bangwe ba tla be ba hlomile taberenakele ge bona ba fihla.
22 Sekgao sa madira sa Efuraime+ seo se bopšago ke meloko e meraro sa tloga le madira a sona gomme Elishama+ morwa wa Amihudi a okametše madira ao a sona.
23 Madira a moloko wa bana ba Manase+ a be a okametšwe ke Gamaliele+ morwa wa Pedatsuri.
24 Madira a moloko wa bana ba Benjamini+ a be a okametšwe ke Abidani+ morwa wa Gideoni.
25 Sekgao sa madira sa Dani+ seo se bopšago ke meloko e meraro sa tloga. E be e le sona se lego ka morago go šireletša+ dikgao ka moka tša madira gomme Ahiesere+ morwa wa Amishadai a okametše madira ao a sona.
26 Madira a moloko wa bana ba Ashere+ a be a okametšwe ke Pagiele+ morwa wa Okorane.
27 Madira a moloko wa bana ba Nafutali+ a be a okametšwe ke Ahira+ morwa wa Enani.
28 Wo ke mokgwa woo bana ba Isiraele ba bego ba tloga ka wona ka dihlopha tša bona tša madira ge ba be ba hlomolla mešaša gomme ba tloga.+
29 Ke moka Moshe a bolela le Hobaba morwa wa Reguele+ wa Momidiane, e lego ratswale wa Moshe, a re: “Re leba lefelong leo Jehofa a boletšego ka lona a re: ‘Ke tla le nea lona.’+ Sepela le rena, gomme rena re tla go swara gabotse,+ ka gobane Jehofa o boletše tše botse ka Isiraele.”+
30 Eupša yena a re: “Nka se sepele le lena eupša ke tla ya nageng ya gešo+ le go metswalo ya ka.”
31 Ge a re’alo Moshe a re: “O se re tlogele hle, gobane o tseba gabotse moo re ka hlomago mešaša gona mo lešokeng. O tla ba mahlo a rena.
32 Ge o ka sepela le rena,+ botse bjoo Jehofa a tlago go re dira bjona, le rena re tla go dira bjona.”
33 Ba gwanta go tloga thabeng ya Jehofa+ ba swere leeto la matšatši a mararo gomme areka ya Jehofa ya kgwerano+ e be e rwelwe pele ga bona leetong leo la matšatši a mararo e ba nyakela moo ba ka khutšago gona.+
34 Leru la Jehofa+ le be le le godimo ga bona mosegare ge ba gwanta ba etšwa mešašeng yeo ba bego ba le go yona.
35 E be e re ge Areka e tloga, Moshe a re: “Ema hle Jehofa, anke manaba a gago a gašanywe;+ anke bao ba go hloilego o šoro ba tšhabe pele ga gago.”+
36 Ge e be e bewa fase, o be a re: “Boa hle Jehofa, boa go diketekete tša Isiraele.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D10%26wtlocale%3DSE%26srcid=share⊂ject=Bala Beibele Inthaneteng